Բրիստոլ (հյուրանոց, Յալթա)

«Բրիստոլ» հյուրանոց (), հյուրանոց Յալթայում, Ղրիմում հայտնված առաջին հյուրանոցներից մեկը։ Կառուցվել է 1863 թվականին։

Պատմություն 
19-րդ դարի առաջին կեսին Մ. Ա. Ռիբիցկայան պայծառափայլ իշխանուհի Մ. Վ. Վորոնցովայից ձեռք է բերում Բուլվարնայա, 12 հասցեի հողակտորը, որտեղ ճարտարապետ Կ. Ի. Էշլիմանը կառուցում է փոքրիկ երկհարկանի տուն։ Շինարարության ավարտից հետո Մ. Ա. Ռիբիցկայան նոր շենքում բացում է քաղաքի առաջին հյուրանոցներից մեկը։ Առաջին հարկում տեղակայված էին պանդոկն ու խանութները, իսկ երկրորդ հարկում` հյուրանոցային համարները։ Հյուրանոցի պատմության հետ կապված են մշակույթի և արվեստի այնպիսի գործիչների անուններ, ինչպիսիք են Ն. Պ. Վագները, Միխայիլ Շչեպկինը, Մաքսիմ Գորկին, Մ. Վ. Նեստերովը, Ի. Գասպինսկին, Վ. Ա. Լուգովսկոյը։

19-րդ դարի 60-ական թվականների վերջին շենքը և բակը (տնտեսական շինություններով այգին) գնել է Կալվածքների գլխավոր վարչությունը, որի ենթակայության տակ էր կայսերական ընտանիքի սեփականությունը։ Այժմ այստեղ բնակվում էին միայն կայսերական ընտանիքի հյուրերը։

1874 թվականին Յալթայի արական գիմնազիայի հոգաբարձուների խորհրդի նախագահ Ռ. Ֆ. Շուլբախի միջնորդությամբ շենքը հանձնվել է գիմնազիային։ 1887 թվականի մարտին Ալեքսանդր II-ի գահակալության 20-ամյակի պատվին այն ստացել է «Ալեքսանդրովսկայա» անվանումը։

1905 թվականին հյուրանոցի շենքն անցնում է նոր սեփականատեր Դ. Ա. Յուզեֆովիչին, որը շենքի վերակառուցումից հետո վերաբացում է հյուրանոցը և այն կոչում «Բրիստոլ»։ Շենքի տեսքն ամբողջովին փոխվել էր. հին շենքը քանդվել էր, տեղում կառուցվել էր 40 համար ունեցող 4-հարկանի քարե շենք։ Ճակատային մասին կցակառուցվել էին պատշգամբներ, որոնք զարդարված էին քանդակներով։ Հյուրանոցային համարների պատուհաններն ու պատշգամբները հիմնականում դուրս էին գալիս դեպի քաղաքի արևմտյան մաս` քաղաքի, նավահանգստի և առափնյա բուլվարի տեսարաններով։

1917 թվականից հետո շենքը դարձավ քաղաքային սեփականություն։ Շինարարության որակի և հուսալիության մասին վկայում է այն փաստը, որ 1927 թվականի 8-բալանոց երկրաշարժի ժամանակ շենքը գրեթե չի վնասվել։ Նախա- և հետպատերազմյան բոլոր տարիներին շենքն օգտագործվել է որպես հյուրանոց։ 1978 թվականին «Բրիստոլ» և նախկին «Կենտրոնական» հյուրանոցների շենքերը միացվում են անցումով, որի արդյունքում հյուրանոցի համարների քանակը կրկնապատկվում է։ Այսպիսով հայտնվում է «Հարավային» հյուրանոցը։

Պատմական անունը հյուրանոցին վերադարձվում է 2002 թվականին, և «Հարավայինը» կրկին դառնում է «Բրիստոլ»։ Նախկին անվան վերածնումը տրամաբանական էր, քանի որ այս իրադարձությանը նախորդում էր Բուլվարնայա փողոցի անվանափոխությունը Ռուզվելտի անունով։ Դա տեղի է ունեցել 1960 թվականի ապրիլին Ուկրաինական ԽՍՀ նախարարների խորհրդի որոշմամբ, ի նշանավորումն ԱՄՆ-ի նախագահ Ֆրանկլին Ռուզվելտի 1945 թվականին Յալթայում գտնվելու և հաշվի առնելով Խորհրդային Միության և ԱՄՆ-ի միջև բարեկամական հարաբերությանների զարգացման գործում նրա ունեցած դերը։ «Բրիստոլ» հյուրանոցում գործում է հայտնի քաղաքական գործչի կյանքին և գործունեությանը նվիրված փոքր թանգարան։ Ցուցանմուշների մեջ ներկայացված էր նաև Ռուզվելտի կիսանդրին, որի հեղինակը սևաստոպոլցի քանդակագործ Կոնստանտին Կոշկինն է։ 2017 թվականի ապրիլի 22-ին այդ կիսանդրին տեղադրվել է փողոցում։

Ներկայում «Բրիստոլը» 3-աստղանի հյուրանոց է և Յալթա քաղաքի ամենահին շենքերից մեկը։

Ծանոթագրություններ

Արտաքին հղումներ 
Официальный сайт отеля: http://bristol-yalta.ru/

Յալթայի շենքեր և կառույցներ